Արմավիրի մարզային գրադարան

«Արմավիրի մարզային գրադարան» ՊՈԱԿ, Հայաստանի կրթության, գիտության, մշակույթի և սպորտի նախարարության ենթակայությամբ գործող պետական ոչ առևտրային կազմակերպություն։  Արմավիրի մարզի ամենամեծ գրականության պահոց ունեցող գրադարանն է։ Գրադարանն ստեղծվել է մշակութային տեղեկատվական, կրթական գործունեություն իրականացնելու նպատակով։ Գրադարանը գործում է Արմավիրի Սայաթ- Նովա 23 շենքի 1-ին հարկում։

Պատմություն 
Գրադարանը հիմնադրվել է 1938 թվականին։ 1931 թվականին, Հոկտեմբերյան քաղաքի հիմնադրումից հետո, քաղաքում բացվել են բազմաթիվ մշակութային հաստատություններ՝ գրադարաններ, մշակույթի տներ, թանգարաններ։ 1938 թվականին հիմնադրվել է թիվ 1 քաղաքային գրադարանը՝ 200 միավոր գրականությամբ։ Գրադարանի վարիչ է նշանակվել Մարուսյա Միրզոյանը։ Հետագայում, գրադարանը լրացվել է հարուստ գրքային ֆոնդով, որը համալրվել է փոստից ստացված ամենամսյա փոքրիկ գրքային կապոցների միջոցով։

1961 թվականին գրադարանի գրքային հավաքածուն կազմել է մոտավորապես 11000-18000 միավոր տպագիր արտադրանք։ Գրադարանում հավաքվել են քաղաքի մտավորականները՝ գրողներ, ուսուցիչներ, դերասաններ։ Գրադարանում քննարկվել են գրականությանը, արվեստին նվիրված հարցեր և խնդիրներ։ 1975 թվականի հունվարին Հոկտեմբերյանի տարածքի գրադարանները  միավորվել են քաղաքի թիվ 1 գրադարանի գրքային ֆոնդին, ստեղծելով Գրադարանների կենտրոնացված համակարգ, 54 մասնաճյուղ գրադարաններով։ Կենտրոնական համակարգը  կենտրոնացրել է գրքերի համալրումը և գրադարանային մատենագիտական աշխատանքները։

1998 թվականին գրադարանը մասնակցել է «Բաց հասարակություն հիմնադրամի» հայտարարած դրամաշնորհին, որի արդյունքում գրադարանը համալրվել է տեխնիկական սարքավորումներով։ Արդյունքում, ստեղծվել են նաև էլեկտրոնային գրացուցակներ։ 2001 թվականին գրադարանը «Եվրասիա» հիմնադրամի կողմից արժանացել է դրամաշնորհի և իրականացրել «Գրադարանները՝ որպես հանրային հաղորդակցության կենտրոններ» ծրագիրը։ 2001 թվականից գրադարանի տնօրենն Աիդա Ղազարյանն է։

2003 թվականի հունվարի 1-ին, ՀՀ կառավարության 2002 թվականի հունիսի 5-ի 886-Ն որոշման համաձայն, գրադարանը վերակազմակերպվել է «Արմավիրի մարզային գրադարան» ՊՈԱԿ-ի։ 2005 թվականին գրադարանում բացվել է երաժշտագիտական գրականության սպասարկման ենթաբաժինը։

Գրադարանային ֆոնդ և գործունեություն 
Գրադարանի գրքային հավաքածուն կազմում է 111412 միավոր։ Գրադարանն զբաղվում է համայնքային գրադարանների տեղեկատվական, մատենագիտական և մասնագիտական խորհրդատվություններ տրամադրման աշխատանքներով։ Գրադարանում գործում են 9 առանձնացված բաժիններ․

 Վարչական բաժին,
 Գրադարանային հավաքածուի կազմակերպման, պահպանման և օգտագործման բաժին։ Բաժինն իրականացնում է հավաքածուի պահպանման, ստուգման աշխատանքներ, գրադարանի բաժիններին տրամադրում անհրաժեշտ գրականություն, համայնքային գրադարանների հետ աշխատանքների կազմակերպում, գրադարանային սպասարկման կարիքների բավարարում։
 Մատենագիտական տեղեկատվության բաժին։ Բաժինն իրականացնում է տեղեկատու-մատենագիտական սպաասարկման ապահովում։
 Սպասարկման բաժին, որն ունի իր առանձին գրքային հավաքածուն՝ պարբերաբար համալրվելով բոլոր ճյուղերի վերաբերյալ գրականությամբ։
 Ընթերցասրահ, որը կազմակերպում է գրադարանի ներսում ընթերցողների սպասարկումը, պլանավորում ոչ ստացիոնար սպասարկման զարգացման ուղիները։
Մանկական բաժին, որն իրականացնում է սպասարկում՝ ըստ տարիքային խմբերի։
Գրադարանային հավաքածուի համալրման և մշակման բաժին, որի հիմնական խնդիրը գրադարանային հավաքածուների համալրման ապահովումն է։ Համալրումն իրականացվում է հաշվի առնելով ընթերցողների նախասիրություններն ու հետաքրքրությունները, նրանց ներկայացրած պահանջարկն ու գրադարանի մերժումները։
Գրադարանային գործի ավտոմատացման և էլեկտրոնային տեղեկատվության սպասարկման բաժին։ Բաժինը մասնակցում է հայաստանյան գրադարանների էլեկտրոնային համահավաք գրացուցակի ստեղծման աշխատանքներին։
Տնտեսական բաժին։

Գրադարանում անցկացվում են մշակութային  գրական-երաժշտական միջոցառումներ, մեծարման ցերեկույթներ, գրքի շնորհանդեսներ, քննարկումներ, ցուցահանդեսներ։ Կազմակերպվում են հանդիպումներ գրողների, կոմպոզիտորների և մշակութային այլ գործիչների հետ։

Ծանոթագրություններ 

Հայաստանի գրադարաններ
Գրադարաններ այբբենական կարգով